На основу члана 61. став 3. и члана 64. став 2. Закона о пољопривредном земљишту („Службени гласник РС“ , бр. 62/06 и 41/09) и члана 37. Статута Града Ниша (''Службени лист Града Ниша'', 88/2008),

Скупштина Града Ниша, на седници од \_\_\_\_\_\_\_\_\_\_\_\_\_, донела је

**О Д Л У К У**

**О ИЗМЕНАМА ОДЛУКЕ О ОДРЕЂИВАЊУ НАДЛЕЖНОГ ОРГАНА ЗА СПРОВОЂЕЊЕ ПОСТУПКА ДАВАЊА У ЗАКУП ПОЉОПРИВРЕДНОГ ЗЕМЉИШТА У ДРЖАВНОЈ СВОЈИНИ НА ТЕРИТОРИЈИ ГРАДА НИША**

**Члан 1.**

У Одлуци о одређивању надлежног органа за спровођење поступка давања у закуп пољопривредног земљишта у државној својини на територији Града Ниша (''Службени лист Града Ниша'', број 5/2007) у члану 1. речи: ''Министарства пољопривреде, шумарства и водопривреде'' , мењају се речима: ''министарства надлежног за послове пољопривреде''.

**Члан 2.**

Члан 2. мења се, тако да гласи:

'' Одређује се Градоначелник Града Ниша, као надлежни орган, да на основу предлога Комисије за спровођење поступка јавног надметања за давање у закуп пољопривредног земљишта у државној својини на територији Града Ниша, коју образује Градско веће Града Ниша, донесе Одлуку о давању на коришћење без плаћања накнаде пољоприведног земљишта у државној својини, Одлуку о давању у закуп пољопривредног земљишта у државној својини по праву пречег закупа и Одлуку о давању у закуп пољопривредног земљишта у државној својини на територији Града Ниша, уз сагласност Министарства надлежног за послове пољопривреде.

Одлуке из става 1. овог члана, Градоначелник Града Ниша доноси на основу годишњег Програма заштите, уређења и коришћења пољопривредног земљишта који израђује Комисија образована од стране Градског већа''.

**Члан 3.**

Ступањем на снагу ове одлуке престаје да важи Решење о образовању Комисије за спровођење поступка јавног надметања за давање у закуп пољопривредног земљишта у државној својини на територији Града Ниша (''Службени лист Града Ниша'' број 86/14), као и Решење о образовању Комисије за израду предлога годишњих програма заштите, уређења и коришћења пољопривредног земљишта на територији Града Ниша (''Службени лист Града Ниша'' број 6/14, 86/14)

**Члан 4.**

Ова одлука ступа на снагу осмог дана од дана објављивања у ''Службеном листу Града Ниша''.

Број: \_\_\_\_\_\_\_\_\_\_\_

У Нишу, \_\_\_\_\_\_\_. године

**СКУПШТИНА ГРАДА НИША**

Председник

Проф. др Миле Илић

**О б р а з л о ж е њ е**

Одлуком о одређивању надлежног органа за спровођење поступка давања у закуп пољопривредног земљишта у државној својини на територији Града Ниша (''Службени лист Града Ниша'', број 5/2007), Градоначелник Града Ниша одређен је да као надлежни орган, доноси одлуке о расписивању јавног огласа о давању у закуп пољопривредног земљишта у државној својини уз сагласност Министарства пољопривреде, шумарства и водопривреде. У циљу применљивости ове одлуке чланом 1. ове одлуке врши измена како је предложено.

Одредбама члана 60. Закона о пољопривредном земљишту („Службени гласник РС“ , бр. 62/06 и 41/09) прописано је да пољопривредним земљиштем у државној својини располаже и управља држава преко Министарства, а да се пољопривредно земљиште у државној својини користи према годишњем програму заштите, уређења и коришћења пољопривредног земљишта који доноси надлежни орган јединице локалне самоуправе.

Одердбама из члана 61. Закона о пољопривредном земљишту (''Сл. Гласник РС'' бр. 62/06 и 41/09), прописано је да се пољопривредно земљиште у државној својини може дати на коришћење без плаћања накнаде образовним установама - школама, стручним пољопривредним службама и социјалним установама у површини која је примерена делатности којом се баве, а највише до 100 хектара, а високообразовним установама - факултетима и научним институтима чији је оснивач држава и установама за извршење кривичних санкција највише до 1.000 хектара, а одредбом из члана 62. истог закона да се пољопривредно земљиште у државној својини може дати у закуп, ако је годишњим програмом заштите, уређења и коришћења пољопривредног земљишта из члана 60. истог закона предвиђено за давање у закуп физичком, односно правном лицу за период који не може бити краћи од једне године нити дужи од 20 година, а за рибњаке и винограде 40 година.

Одлуку о давању на коришћење без плаћања накнаде пољопривредног земљишта у државној својини, Одлуку о давању у закуп пољопривредног земљишта у државној својини по праву пречег закупа, Одлуку о расписивању јавног огласа и Одлуку о давању у закуп пољопривредног земљишта у државној својини доноси надлежни орган јединице локалне самоуправе на чијој територији се налази пољопривредно земљиште у државној својини, уз сагласност Министарства пољопривреде и заштите животне средине. У циљу усклађивања Одлуке о одређивању надлежног органа за спровођење поступка давања у закуп пољопривредног земљишта у државној својини на територији Града Ниша са одредбама Закона о пољопривредном земљишту, предлаже се измена у члану 2 .

Одредбама члана 46. став 1 тачка 6. Закона о локалној самоуправи („Сл. гласник РС“ , број 129/07) и члана 56. Статута Града Ниша прописано да се Градско веће стара о извршавању поверених надлежности из оквира права и дужносту Републике, због чега се овом одлуком, уместо Скупштине Града одређује Градско веће као орган који образује Комисију за спровођење поступка јавног надметања, по чијем предлогу Градоначелник Града Ниша доноси Одлуку о давању у закуп пољопривредног земљишта у државној својини, уз сагласност Министарства.

На основу наведеног, Управа за пољопривреду и развој села предлаже доношење Одлуке о измени Одлуке одређивању надлежног органа за спровођење поступка давања у закуп пољопривредног земљишта у државној својини на територији Града Ниша.

**УПРАВА ЗА ПОЉОПРИВРЕДУ И РАЗВОЈ СЕЛА**

**НАЧЕЛНИК**

Саша Стоиљковић